འགྲོ་བ་ནད་པའི་ལུས་སེམས་ཀྱི་སྡུག་བསྔལ་སེལ་བ་དང་།ཟུག་རྔུ་འཇོམས་ཤིང་ལུས་ལ་ཕན་འདོགས་པས་ན་སྨན་པ་དང་།ནད་ཚབས་ཆེན་པོའི་སྟེང་དུ་གཏར་བསྲེག་འདྲལ་གཅོད་སོགས་དཔྱད་བཅོས་ལ་འཇུག་པའི་ཚེ་དཔའ་མི་ཞུམ་ཞིང་བརྟན་ཅིང་བརླིང་བའི་ཡོན་ཏན་དང་ལྡན་པས་ན་སྨན་དཔའ།འགྲོ་བ་བུ་ལྟ་བུ་རྣམས་འཇིགས་པ་དང་ཟུག་རྔུའི་སྔུག་བསྔལ་ལས་ཕས་བུ་སྐྱོབ་པ་ལྟར་སྐྱོབ་པས་ན་སྨན་ཕ།སོག་པོའི་སྐད་དུ་ཨེམ་ཆི་ཞེས་ཨེམ་ནི་སྨན་དང་ཆི་ནི་བདག་སྒྲའོ།རྒྱལ་བོ་རྣམས་ནི་འཇིག་རྟེན་གྱི་ལྷ་ཡིན་ཞིང་དེས་ཀྱང་རྗེ་རུ་བཀུར་བས་ན་ལྷ་རྗེའོ།